Ion Ţiriac insistă ca Arenele BNR să intre în administrarea Primăriei Bucureşti, care a promis investiţii masive acolo. Omul de afaceri a lăudat felul care a fost amenajată arena pe care se joacă acum BRD Bucharest Open.

Există în continuare dispute când vine vorba despre Arenele BNR. În prezent, Bucharest Open se desfăşoară pe un teren secundar pe care au fost montate tribune noi. În acest timp, terenul central este inaccesibil. Ion Ţiriac spune că Arenele au reintrat în administrarea statului şi speră că acestea vor fi cedate Primăriei Bucureşti, care a promis că arene vor fi modernizate.



Ion Ţiriac laudă modul în care a fost amenajat terenul pe care se joacă Bucharest Open şi a insistat ca Arenele BNR să intre în administrarea Primăriei Capitalei. În acelaşi timp, a scăpat o înţepătură pentru cei care au huiduit-o pe Gabriela Firea în momentul în care s-a afişat alături de Simona Halep, pe Arena Naţională.



”Mai mult decât s-a făcut aici, pe maidan, nu se poate face. Bravo lor, cei care au făcut. Au o mie şi ceva de locuri. Dacă asta merităm, asta avem. Înţeleg că proprietatea a intrat în mâinile statului din nou. Dacă intră în mâinile Primăriei şi Primăria se implică... Aţi văzut că Primăria, când se implică în sport, ne fluieră (n.r. aluzie la momentul în care Gabriela Firea a fost huiduită pe Arena Naţională). Pe ei, nu pe noi. Pe noi nu are de ce să ne fluiere”, a declarat Ion Ţiriac pentru Telekom Sport.